กระทรวงสาธารณสุข ย้ำทำงานโปร่งใสตรวจสอบได้ตามกฎหมาย ระเบียบต่างๆ รักษาผลประโยชน์สูงสุดแก่ประเทศ
นพ.ศุภกิจ ศิริลักษณ์ อธิบดีกรมวิทยาศาสตร์การแพทย์ กระทรวงสาธารณสุข กล่าวในการแถลงข่าวประเด็นวัคซีนโควิด-19 ผ่านระบบออนไลน์ ว่า เนื่องจากช่วงเวลาที่ผ่านมามีการวิพากษ์วิจารณ์เรื่องการทำงานเกี่ยวกับวัคซีนและข้อมูลบางอย่างที่พูดกันทำให้เกิดความเข้าใจคลาดเคลื่อนจากความเป็นจริง มีการวิพากษ์วิจารณ์โดยมีข้อมูลน้อย ข้อมูลไม่ครบถ้วน บางท่านเป็นอินฟลูเอนเซอร์ หรือคนในโซเชียลยิ่งขยายความเข้าใจคลาดเคลื่อนมากขึ้น ซึ่งหลายเรื่องไม่ค่อยเป็นธรรมกับผู้ทำงาน มีการโยงการจัดหาวัคซีนว่ามีเรื่องทุจริต มีเงินทอน ทำให้ล่าช้า ขอยืนยันว่าการทำงานของกระทรวงสาธารณสุขตรวจสอบได้ ไม่มีการทุจริตเด็ดขาด ส่วนที่หลายฝ่ายวิจารณ์กรณีไม่เปิดผลการเจรจากับผู้ผลิตวัคซีน มีเหตุผลคือ การทำสัญญามีข้อตกลงกับบริษัทว่าจะไม่เปิดเผย หากผิดสัญญาบริษัทจะเลิกเจรจากับเรา ซึ่งหลายคนในแวดวงจะเข้าใจดีในเรื่องนี้ ที่สำคัญการเปิดเผยผลเจรจาหลายกรณีจะเกิดผลร้าย ตัวอย่างที่เกิดขึ้นแล้วกรณีเราเคยของให้แอสตร้าเซเนก้า หาวัคซีนมาให้เราก่อนสัญญาจัดส่งเดือนมิถุนายน 2564 เพื่อมารับมือกับการระบาดรอบ 2 ช่วงเดือนพฤศจิกายน - ธันวาคม 2563 พอเปิดข้อมูลไปว่าแอสตร้าเซเนก้าจะนำวัคซีนจากแหล่งผลิตในยุโรปมาให้เราก่อน ข้อมูลนี้ทำให้ยุปโรปสั่งห้ามส่งออกวัคซีนทันที จนเราไม่ได้รับวัคซีนล็อตดังกล่าว นี่คือตัวอย่างว่าสิ่งที่กระทรวงสาธารณสุขทำคำนึงหลายอย่างเพื่อรักษาผลประโยชน์ของประเทศชาติให้มากที่สุดนพ.ศุภกิจ กล่าวอีกว่า วัคซีนไม่ใช่ของทั่วไป ไม่ใช่สินค้าหาได้โดยง่าย ปัจจุบันตลาดยังเป็นของผู้ขาย ซึ่งผู้ขายมีสิทธิกำหนดสิ่งต่างๆ การผลิตไม่เพียงพอ แม้กระทั่งโคแวกซ์ ที่มีคนบอกว่าทำไมเราไม่เข้า วันนี้ก็ยังซัพพลายด์วัคซีนไม่มากเท่าที่วางแผน พลาดเป้าไปค่อนข้างเยอะ   เพราะฉะนั้นสถานการณ์ที่เปลี่ยนไปอย่างรวดเร็ว รวมถึงการกลายพันธุ์ ทำให้สิ่งที่วางแผนต้องมีการปรับเปลี่ยน และเจรจาหลายฝ่ายตลอดเวลา ดังนั้น กลไกที่มีมีความเข้มแข็งมากพอในการดำเนินการ เพื่อให้ได้วัคซีนมาถึงคนไทยมากที่สุดเท่าที่เป็นไปได้ขอให้เชื่อมั่นในทีมที่ทำงาน เราทำงานบนหลักฐานข้อมูลวิชาการ ข้อแนะนำใดๆ ก็ตาม ที่ท่านมีให้ในทางที่เป็นประโยชน์เราน้อมรับ แต่ข้อแนะนำบางอย่างที่แบบเปิดถ้วยแทงคือ เห็นแล้วว่าเกิดอะไรแล้วมาวิจารณ์ อาจไม่เป็นธรรม จึงต้องนึกถึงวันที่ตัดสินใจล่วงหน้า หลายเรื่องไม่อาจคาดการณ์ได้ในบางเรื่อง ยกตัวอย่าง เช่น การโจมตีวัคซีนซิโนแวค หากเดือนกุมภาพันธ์  มีนาคมไม่มีวัคซีนฉีดให้ประชาชนจะเกิดอะไรขึ้น ซึ่งวันนี้พิสูจน์แล้วว่า ซิโนแวค 2 เข็มลดการรุนแรง ไม่เสียชีวิต จึงขอให้ทุกท่านพิจารณาอย่างถ้วนถี่ พวกเราพร้อมทำงานหนักเพื่อให้ได้วัคซีนเข้ามาเท่าที่เป็นไปได้